A BMW Sauber egy volt Formula–1-es csapat, amely 2005-ben jött létre, amikor a BMW felvásárolta a Peter Sauber svájci üzletember által vezetett és nevét viselő csapatot. A BMW 2000 és 2005 között a Williamsnek szállított motorokat, de saját Formula–1-es csapatot szeretett volna, így kerülhetett sor 2005 végén a fúzióra. Bár a BMW Sauber teljes egészében gyári csapat, nevében megtartották az utalást a jogelőd alapítójának nevére. Bemutatkozó évükben, 2006-ban két dobogós hellyel a konstruktőr-világbajnokság 5. helyén végeztek, 2007-ben pedig – a McLaren kizárása után – ezüstérmesek lettek. A csapat két versenyzője 2008-ban és 2009-ben is Nick Heidfeld és Robert Kubica. A BMW első győzelmét a 2008-as kanadai nagydíjon ünnepelhette, amely egyben kettős győzelem is volt. A csapat 2009. július 29-én hivatalosan is bejelentette, hogy az év végén kiszáll a Forma-1-ből, a gazdasági válság miatt. A csapatot az előző tulajdonos Peter Sauber vásárolta vissza.